কমিউনিস্ট রাজনীতি ছিল আমার কাছে এক রীতিমত রহস্যময় ব্যাপার। অনেকেই জানেনা এরা পাকিস্তান আন্দোলনকে সমর্থন করত। কমরেড বঙ্কিম মুখার্জী, রণেশ দাশের মত প্রথিতযশা কমিউনিস্ট নেতারা সেকালে পাকিস্তান আন্দোলনকে রীতিমত নিপীড়িত মানুষের আন্দোলন বলে বক্তৃতা-বিবৃতি পর্যন্ত দিয়েছেন। অথচ পাকিস্তান হবার পর এঁরাই আবার বলতে শুরু করলেন এটা নাকি একটা ধর্মান্ধ সাম্প্রদায়িক দেশ। পাকিস্তান হচ্ছে সর্ব প্রকার প্রগতিবিরোধী মধ্যযুগীয় চিন্তাভাবনার কারখানা। আমার মনে আছে কোর্ট হাউসের পিছনে যে অফিসটা সেদিন পুড়িয়ে দেয়া হয় সেটা কয়েকদিন পরেই হোটেল হিসেবে চালু করেছিল ভাষা আন্দোলনের এক নেতা কামরুদ্দীন আহমদের ছোট ভাই বদরুদ্দীন আহমদ রুকু। কামরুদ্দীন ছিলেন সোহরাওয়ার্দীর ভক্ত। প্রথম জীবনে তিনি ছিলেন আরমানীটোলা হাই স্কুলের মাস্টার। পরবর্তীকালে সোহরাওয়ার্দী যখন পাকিস্তানের প্রধানমন্ত্রী হন তখন তাঁকে তিনি রাষ্ট্রদূত হিসেবে নিয়োগ দেন।